**9. NAPIREND**

**E l ő t e r j e s z t é s**

**Révfülöp Nagyközség Önkormányzata Képviselő-testületének**

**2020. szeptember 21-i nyilvános ülésére**

**Tárgy: Bursa Hungarica Felsőoktatási Önkormányzati Ösztöndíjrendszer 2021. évre.**

**Előterjesztő: Kondor Géza polgármester**

**Előkészítette: Nagy Éva, ügyintéző**

Tisztelt Képviselő-testület!

A Bursa Hungarica Felsőoktatási Önkormányzati Ösztöndíjrendszer keretében két típusú „A” és „B” pályázati felhívás került kiírásra.

Az „A” típusú ösztöndíjpályázatra azok **az önkormányzat területén lakóhellyel rendelkező,** **hátrányos szociális helyzetű** **hallgatók** jelentkezhetnek, akik felsőoktatási intézményben (felsőoktatási hallgatói jogviszony keretében) **teljes idejű (nappali munkarend) alapfokozatot és szakképzetséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőfokú szakképzésben folytatnak tanulmányokat.**

Az ösztöndíjra pályázhatnak a 2020 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2021 őszén már nem áll fenn, úgy a 2021/2022. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2020/2021. tanév második félévére a beiratkozott hallgató aktív hallgatói jogviszonnyal rendelkezzen.

A „B” típusú ösztöndíjpályázatra azok **az önkormányzat területén lakóhellyel rendelkező, hátrányos szociális helyzetű** a 2020/2021. tanévben utolsó éves, érettségi előtt álló középiskolás**,** illetve felsőfokú végzettséggel nem rendelkező, **felsőoktatási intézménybe felvételt még nem nyert, érettségizett** pályázók jelentkezhetnek, akik a 2021/2022. tanévtől kezdődően felsőoktatási intézményben **teljes idejű (nappali munkarend)** alapképzésben, osztatlan képzésben vagy felsőoktatási szakképzésben kívánnak részt venni. .

A pályázók közül csak azok részesülhetnek ösztöndíjban, akik a 2021. évi általános felvételi eljárásban először nyernek felvételt felsőoktatási intézménybe, és tanulmányaikat a 2021/2022. tanévben ténylegesen megkezdik.

Az ösztöndíj időtartama „A” típusú pályázat esetén 10 hónap, „B” típusú pályázat esetén 3x10 hónap, azaz hat egymást követő tanulmányi félév: a 2021/2022. tanév, a 2022/2023. tanév és a 2023/2024. tanév.

A támogatási rendszer pénzügyi fedezetét három forrás adja: 1. települési önkormányzat által nyújtott támogatás; 2. megyei önkormányzatok által nyújtott támogatás (tetszőleges összeg); 3. intézményi támogatás (önkormányzati támogatással megegyező mértékű, az Emberi Erőforrás Minisztérium hivatalos honlapján közzétett értékhatárig, ami a 2020. évi fordulóban 5. 000 Ft/fő/hó volt.

Az ösztöndíjrendszerhez a csatlakozás önkéntes alapon a csatlakozási nyilatkozat megküldésével történik **(2020. október 1-ig).** A csatlakozási nyilatkozat visszaküldése nem jelent anyagi kötelezettségvállalást, az önkormányzat a benyújtott pályázatok ismeretében dönt a támogatási összegek odaítéléséről. Ugyanakkor a pályázatok kiírását követően az önkormányzat a csatlakozási nyilatkozatot már nem vonhatja vissza.

**Az önkormányzatnak 2020. október 5-éig ki kell írnia az „A” típusú** (jelenleg is felsőoktatási tanulmányokat folytatók részére) **és a „B” típusú** (felsőoktatási tanulmányokat kezdeni kívánók részére) **pályázatokat.** **A pályázatok leadásának határideje: 2020. november 5**.

A pályázatokat az önkormányzat bírálja el kizárólag a tanuló szociális rászorultsága alapján **2020. december 4-ig**, az elbírálás rendjét az önkormányzat Szabályzata tartalmazza.

Az önkormányzat a határidőben benyújtott formailag megfelelő pályázatokat elbírálja, az elbírálás alapján a pályázókat minimum 1000 Ft támogatásban részesíti. A megítélt támogatásokat az önkormányzat félévenként előre (5 havi összeg) egy összegben utalja át az Emberi Erőforrás Támogatáskezelő Bursa Hungarica számlájára. **Az átutalások határideje: a tavaszi szemeszterre 2021. január 31. és az őszi szemeszterre 2021. augusztus 31.** „A” típusú pályázatok esetében az önkormányzat a megítélt támogatást 2 egymást követő tanulmányi félévre, míg a „B” típusú pályázatok esetében az önkormányzat a megítélt támogatást 6 egymást követő tanulmányi félévre köteles biztosítani.

**Révfülöp Nagyközség Önkormányzata Bursa Hungarica Önkormányzati Ösztöndíj Szabályzatának** 3. pontja szerint ösztöndíjra jogosult az a hátrányos helyzetű hallgató, akinek és a vele egy háztartásban élők egy főre jutó nettó jövedelme nem haladja meg a mindenkori öregségi nyugdíj legkisebb összegének **250 %-át** (71.250 Ft).

A Szabályzat 4.1 pontja szerint a szociális helyzet megítélésekor figyelembe kell venni

* a hallgató naponta utazik a lakóhelye és a képzési hely között
* az utazás ideje a napi két órát meghaladja
* nem a Tbj. szerinti közös háztartásban élő, lakhatás költségei a havi 20.000 Ft-ot meghaladja
* fogyatékos hallgató esetén speciális költségek merülnek fel (pl. különleges eszközök beszerzése, speciális utazási szükséglet, személyi segítő, jelnyelvi tolmács)
* egészségi állapot miatt rendszeresen felmerülő költségek jelentkeznek a hallgató vagy a vele közös háztartásban élő hozzátartozója tekintetében,
* a hallgatóval közös háztartásban élő eltartott, vagy eltartott gyermek él,
* a hallgató ápolásra szoruló hozzátartozója gondozásával járó költség merül fel.

A szabályzat 4. pontja szerint amennyiben a 4.1 pontban felsorolt feltételek között három együttesen jelen van, úgy a 3. pontban meghatározott jövedelemhatártól el lehet térni.

Az elmúlt években volt olyan pályázó, akinek esetében az egy főre jutó jövedelem a háztarásban meghaladta a meghatározott jövedelemhatárt, a 4.1 ponban felsorolt feltételek közül nem teljesült három, ezért a pályázó nem részesülhetett támogatásban. Amennyiben a Képviselő-testület a tanulókat támogatni szeretné célszerű lenne a jövedelemhatárt magasabb összegben meghatározni. 300 % esetében: 85.500, míg 350 % esetében 99.750 Ft / fő lehetne a jövedelemhatár a háztartásban.

Kérem a Tisztelt Képviselő-testületet, hogy az előterjesztést megvitatni szíveskedjenek!

***Határozati javaslat:***

**RÉVFÜLÖP NAGYKÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2020. () HATÁROZATA**

***Bursa Hungarica Felsőoktatási Önkormányzati Ösztöndíjrendszerhez való csatlakozásról***

Révfülöp Nagyközség Önkormányzata elhatározza, hogy csatlakozik a hátrányos helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjpályázat 2021. évi fordulójához.

Kijelenti, hogy a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjpályázat 2021. évi fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.

A Képviselő-testület felhatalmazza a polgármestert a csatlakozási nyilatkozat aláírására és felkéri, hogy azt az Emberi Erőforrás Támogatáskezelő részére küldje meg.

Felelős: Kondor Géza, polgármester

Határidő: 2020. október 1.

**RÉVFÜLÖP NAGYKÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2020. (…) HATÁROZATA**

**A Bursa Hungarica Felsőoktatási Önkormányzati ösztöndíjrendszer elbírálásáról szóló Szabályzat módosításáról**

1. 1. Révfülöp Nagyközség Önkormányzata Képviselő-testülete a Bursa Hungarica Felsőoktatási Önkormányzati Ösztöndíjrendszer elbírálásáról szóló Szabályzata 3. pontjában a 250 % szövegrészt a ………..% szövegre módosítja.

2. A módosítás az elfogadása napján lép hatályba.

1. Révfülöp Nagyközség Önkormányzata Képviselő-testülete a Bursa Hungarica Önkormányzati Ösztöndíjrendszer elbírálásáról szóló Szabályzatát változatlanul hagyja.

Felelős: Kondor Géza polgármester

Határidő: azonnal

**RÉVFÜLÖP NAGYKÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2020. HATÁROZATA**

***A Bursa Hungarica pályázati kiírások jóváhagyásáról***

Révfülöp Nagyközség Önkormányzata Képviselő-testülete a Bursa Hungarica pályázati kiírásokat jóváhagyja.

A Képviselő-testület felkéri a polgármestert, hogy a pályázati kiírásokat tegye közzé.

Felelős: Kondor Géza, polgármester

Határidő: 2020. október 5.